โบรกฯชี้ดีล GULF-ADVANC เสริมจุดแข็งแพ็คคู่! ดันอัพไซด์ธุรกิจ-ติดปีกผู้นำอุตฯ
โบรกฯมองบวกดีล GULF-ADVANC เสริมจุดแข็งแพ็คคู่! เพิ่มอัพไซด์ธุรกิจ หนุนการเติบโต-ติดปีกผู้นำอุตสาหกรรม โดย GULF จะขึ้นแท่นผู้นำอุตสาหกรรมสาธารณูปโภค และ ICT 4.0 ส่วน ADVANC จะได้รับความคุ้มครองจากผลประโยชน์ทับซ้อน อาจนำไปสู่การปลดล็อกมูลค่า
8 ก.พ. 2565

บริษัทหลักทรัพย์ ฟินันเซีย ไซรัส จำกัด (มหาชน) ระบุในบทวิเคราะห์กรณี บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF หลังจากที่ประกาศทำข้อตกลงในการร่วมพัฒนา (JDA) กับ Singtel และ ADVANC ในการทำศูนย์ข้อมูลในประเทศไทย ว่าดีลนี้ตรงตามกลยุทธ์ของ GULF ที่ต้องการขยายธุรกิจจากน้ำมัน โครงสร้างพื้นฐาน และการขนส่ง ไปสู่ธุรกิจเทคโนโลยีสารสนเทศเพื่อขับเคลื่อนการเติบโตเข้าสู่ยุค 4.0 ซึ่งรวมถึงโลกเสมือน (Metaverse), คริปโต, ธุรกิจการเงินโดยมีบล็อคเชนเป็นพื้นฐาน, รีเทล, สาธารณูปโภค, และอินเทอร์เน็ตของทุกสรรพสิ่ง (Internet-of-Everything) ซึ่งเป็นอีกขั้นหนึ่งของ อินเทอร์เน็ตของสรรพสิ่ง (Internet-of-Things)
อีกทั้งฝ่ายวิจัยคาดว่าธุรกิจศูนย์ข้อมูลนี้จะสร้างอัพไซด์ให้กับ GULF หลังจากที่ JDA นี้สามารถถือครองสัดส่วนทั้งหมดในธุรกิจศูนย์ข้อมูลของ ADVANC ได้ ซึ่งขณะนี้มีอยู่ 8 แห่งทั่วประเทศ พร้อมตู้เครือข่ายข้อมูลถึง 5,000 ตู้ บนสมมุติฐานการเข้าซื้อที่ราคา 7 ล้านบาทต่อตู้ จะทำให้ต้องใช้เงินลงทุนราว 3.50 หมื่นล้านบาท โดยคาดว่า JDA จะสามารถสร้างกำไรได้ราว 3.7 พันล้านบาทต่อปี บนพื้นฐานค่าเช้า 7.40 แสนบาทต่อตู้ ซึ่ง ADVANC ถือเป็นผู้ให้บริการศูนย์ข้อมูลที่ใหญ่ที่สุดในไทยมากกว่า WHA ที่มี 700 ตู้ รวมทั้ง INET ที่มี 492 ตู้ และ ITEL ที่มี 164 ตู้
ขณะเดียวกันในส่วนดังกล่าวจะสร้างมูลค่าเพิ่มให้กับ GULF ได้ 2.6 บาทต่อหุ้น จากกรณี 1) การถือครองในสัดส่วน 35% 2) JDA มี NPV อยู่ที่ 3.10 หมื่นล้านบาท และ 3) WACC 5%
นอกจากนี้มีการประเมินส่วนของรายได้ในปี 2564 ของ GULF คาดว่าจะอยู่ที่ 3.18 หมื่นล้านบาท ลดลง 3% เมื่อเทียบกับงวดเดียวกันของปีก่อน แต่ในปี 2565 รายได้อยู่ที่ 7.46 หมื่นล้านบาท เพิ่มขึ้น 134% เมื่อเทียบกับงวดเดียวกันของปีก่อน ในขณะที่กำไรสุทธิปี 2564 คาดอยู่ที่ 7.40 พันล้านบาท เพิ่มขึ้น 73% เมื่อเทียบกับงวดเดียวกันของปีก่อน และในปี 2565 คาดกำไรสุทธิอยู่ที่ 1.3 หมื่นล้านบาท เพิ่มขึ้น 81% เมื่อเทียบกับงวดเดียวกันของปีก่อน
ดังนั้นคงคำแนะนำ “ซื้อ” GULF ให้ราคาเป้าหมายไว้ที่ 60 บาท โดยมองว่าการเข้าลงทุนในธุรกิจเทคโนโลยี 4.0 จะสามารถทำให้ GULF ขึ้นเป็นหนึ่งในผู้นำด้านอุตสาหกรรมสาธารณูปโภค และ ICT 4.0 ได้
ด้าน บล.กสิกรไทย ระบุในบทวิเคราะห์กรณี บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ว่าการประกาศทำข้อตกลงในการร่วมพัฒนาลงทุนในศูนย์ข้อมูลระหว่าง GULF, Singtel และ ADVANC ถึงแม้จะยังไม่มีข้อมูลเชิงลึก แต่ทางฝ่ายวิจัยมีมุมมองเชิงบวกต่อความร่วมมือในครั้งนี้อีกด้วย 1) นักลงทุนรายย่อยของ ADVANC จะได้รับความคุ้มครองจากผลประโยชน์ทับซ้อน 2) จะช่วยสร้างการเติบโตให้กับธุรกิจ Non-mobile 3) ดีลนี้อาจนำไปสู่การปลดล็อกมูลค่า
พร้อมทั้งฝ่ายวิจัยให้เห็นว่าการพัฒนาศูนย์ข้อมูลนั้นจะต้องใช้เวลาราว 2-3 ปี และในมุมมองเชิงลบอาจกระทบต่อความคาดหวังของตลาดในเรื่องของเงินสดอิสระหลังการชำระค่าใบอนุญาต 5G เข้าสู่สภาวะปกติ
อย่างไรก็ตามยังไม่อาจตัดความเป็นไปได้เรื่องการปลดล็อกมูลค่าของ ADVANC ซึ่งในขณะนี้ทางบริษัทมีศูนย์ข้อมูลอยู่ 9 แห่ง และมีตู้เครือข่ายอยู่ราว 5 พันตู้ โดยอ้างอิงข้อมูลจาก INETREIT และ ITEL ราคาขายจะอยู่ราว 8.70 ล้านบาทต่อ 1 ตู้ ส่วนค่าก่อสร้างคาดว่าจะอยู่ราว 4.60 ล้านบาท และอัตราการเช่าคืนรายปีอยู่ที่ 7.40 แสนบาทต่อตู้
นอกจากนั้นแล้วยังมองว่า ADVANC จะจ่ายปันผลของการดำเนินงานปี 2564 จาก 75% ของกำไร และจะเพิ่มเป็น 80% ในปี 2565-2566 ที่สำคัญยังมีโอกาสที่ผู้ถือหุ้นใหญ่อย่าง GULF อาจปรับเพิ่มการจ่ายเงินปันผลได้ ซึ่งถ้าหากมีการเปลี่ยนเป็นจ่ายปันผล 100% อัตราปันผลต่อหุ้นในครึ่งหลังของปี 2564 จะเพิ่มขึ้นราว 33-68% หรือจาก 3.26 บาท เป็น 4.33-5.48 บาท และจะมีอัพไซด์ 25% ต่ออัตราปันผลต่อหุ้นในปี 2565-2566
ดังนั้นฝ่ายวิจัยคาดว่ามูลค่าเพิ่มของดีลนี้คิดเป็นอัพไซด์ราว 1.60-3.60% ต่อราคาเป้าหมายที่ให้ไว้ที่ 229.54 บาท แบ่งเป็น 198.57 บาทสำหรับการดำเนินงานปกติ และ 30.98 บาทสำหรับการรวมตลาด (Market Consolidation) และคงมุมมอง Neutral หรือ ถือ สำหรับ ADVANC โดยมองว่าการเพิ่มขึ้นของราคาหุ้นก่อนหน้านี้ส่วนใหญ่เป็นรับรู้เรื่องการรวมตลาด